ANC en De Lille bedmaats | SAUK.co.za - Nuus.info
Politieke ontleders spekuleer oor die moontlikheid dat Patricia de Lille 'n politieke tuiste by die ANC (African National Congress) gaan vind.
De Lille is 'n reddingsboei gegooi nadat die ANC geweier het om die DA (Democratic Alliance) te steun in die Kaapse Raad met hul mosie van wantroue in haar as burgemeester.
Ontleders is redelik verras oor die ANC leier in die Wes-Kaap, Xolani Sotashe, se standpunt: "Ja ,sy is korrup maar ons sal haar verwelkom in ons midde."
Dit dui op die lae morele vlak waarop die ANC opereer.
De Lille het al voorheen politieke spronge gemaak en is al 'n politieke trekvoël genoem. Sy was eers by die PAC (Pan Africanist Congress of Azania), het daarna die Onafhanklike Demokrate gestig, en dié laat inlyf by die DA.
Aangesien daar weinig verskil is tussen die beleid van die ANC en die DA, behoort dit nie vir De Lille te moeilik wees om daar in te pas nie, meen politieke ontleders.
Daar word ook verwag dat haar moontlike oorstappery na die ANC betekenisvolle skade aan die DA kan aanrig.